次韵法真禪師送曾敬之宣德昆仲
作者：釋道潜
朝代：宋

paragraphs: 昔與乃翁相遇年，始知有子生且賢。
爾來雙幹已爭秀，屹屹欲上參高天。
昨朝較蓺偶不售，他日奏賦聞甘泉。
方今廟堂喜人物，收拾萬彙歸陶甄。
褭蹄麟趾終一出，輝映左右無餘妍。
肯學孟生誇得意，一日走遍春風前。
嗟余投老隠巖谷，形若槁木心灰然。
扁舟追子僅千里，彷彿夜夢遙相傳。
西湖風物行歲晏，歸賦梅花趁臘先。